J. Baška, poslanec: (2003-04-09):
Čo sa týka porovnania týchto dvoch noviel, ktoré predkladáme, je tam veľmi veľký rozdiel. Nemôžem teda súhlasiť s pánom Malchárkom. Jednak je tam rozdiel v inštitúte uvoľneného vedenia, teda miestnych vedení, a ďalej je tam rozdiel, ktorý sme doplnili oproti  novele, ktorá bola predkladaná minulý rok a schválená v júni 2002, je to predvoľba operátora. Tento článok bod 24 bol vlastne zosúladený s právom a legislatívou Európskej únie. Poviem v krátkosti  a vysvetlím: Vy ako koncoví užívatelia, ktorí si budete môcť vybrať a podpísať zmluvu s iným alternatívnym poskytovateľom, si budete môcť vybrať, či budete volať vášho známeho cez prefix, cez číslo operátora, alebo budete volať len  číslo, ktoré má váš známy. Čiže v tom druhom prípade to je predvoľba operátora, to znamená, že keď podpíšete zmluvu s alternatívnym operátorom, nič sa vám nestane, nezmení, budete vytáčať stále to isté číslo, ale pôjdete cez iného operátora. Ja plne súhlasím s pánom Malchárkom, že sa to nedá zabezpečiť ani teraz, ani od 1. januára 2003, pretože Slovenské telekomunikácie neinvestovali toľko prostriedkov, koľko bolo dohodnutých v privatizačnej zmluve. Čiže nie je to naozaj problém štátu, ale je to problém Slovenských telekomunikácií a, samozrejme, deravej legislatívy. Ak sa prijme naša novela, tak aspoň donútime Slovenské telekomunikácie investovať na Slovensku. Čo sa týka investovania. Ja som si dal zistiť investície od Asociácie telekomunikačných operátorov. Od roku 2000 to boli 4 miliardy korún, ktoré investovali na Slovensku. A oni nebudú investovať, nebudú mať záujem investovať ďalšie roky, pokiaľ táto legislatíva nebude upravená tak, aby ich nejakým spôsobom chránila. Čo sa týka pokút a pripomienok  prezidenta. Bola akceptovaná jedna pripomienka prezidenta, tie dve neboli akceptované, a to z jedného dôvodu, týkali sa pokút. Pokuta bola navrhovaná na 50 miliónov korún. Keď si zoberiete, koľko môže uložiť pokutu, do akej výšky Protimonopolný úrad Slovenskej republiky, tak to je až 10 percent z obratu za minulé účtovné obdobie. Pri Slovenských telekomunikáciách by to bolo 1,8 miliardy korún za porušovanie zákona. Ďalšia vec, prečo je tam 50 miliónov korún pokút za nedodržiavanie zákona, je to, že napríklad Protimonopolný úrad minulý rok vydal právoplatné rozhodnutie, ktoré je platné od 1. augusta 2002. Citujem: „Podľa § 11 ods. 1 písm. f) zákona č. 188/1994 Z. z. o ochrane hospodárskej súťaže v znení  neskorších predpisov ukladá podnikateľovi Slovenské telekomunikácie Námestie slobody Bratislava povinnosť poskytnúť prístup k miestnym vedeniam pre jednotlivých poskytovateľov internetových služieb.“ Čiže už aj Protimonopolný úrad napadol vlastne tento inštitút uvoľneného miestneho vedenia. Čo sa týka ešte vlády. Naša vláda to jednoznačne deklarovala v dokumente eEurope+, že do konca roka 2002 bude Telekomunikačný úrad Slovenskej republiky riešiť a vyrieši vlastne inštitút uvoľneného prístupu k miestnemu vedeniu. Máme apríl 2003 a nie je to dokonca ani v zákone. Čiže týmto odôvodňujem to, aby  naša novela a inštitút uvoľneného prístupu k miestnemu vedeniu boli čo najskôr schválené. Čo sa týka súčasného telekomunikačného trhu na Slovensku. Možno ste čítali výročnú správu Slovenských telekomunikácií. Minulý rok poklesol počet pevných pripojení v domácnostiach o 127 tisíc, čo je v percentuálnom vyjadrení 8 percent, čiže to je úplne proti tomu, čo sa zaviazala naša vláda v dokumente eEurope+. Je tu teraz otázka. Má naša vláda záujem rozvíjať na Slovensku znalostnú ekonomiku? Načo vznikla prednedávnom komisia pre informatizáciu. Keď nebudú splnené tieto základné veci, môže byť tých komisií milión, aj tak sa nič nestane. Proste keď tu chýba základná vec, čo je lacný, rýchly internet a prístupný všetkým, tak nemôžeme robiť informatizáciu našej spoločnosti. Čo sa týka  investovania. Pán Jasovský mal pravdu, Deutsche Telekom doteraz vlastne digitalizoval iba 84 percent telekomunikačnej siete na Slovensku. Naozaj touto novelou chceme prinútiť Deutsche Telekom, aby investoval na Slovensku, aby si splnil tie veci, ktoré boli podpísané a dohodnuté v privatizačnej zmluve. Možno ste videli články minulý rok, koncom minulého roka, že Deutsche Telekom požiadal našu vládu, aby sa tieto investície z 1 miliardy eur znížili na 700 alebo 800 miliónov eur. Pripomienky prezidenta som už spomínal. Jedna bola akceptovaná. Čo sa týka pokút, nebola akceptovaná pripomienka prezidenta. Odôvodňoval som to pred chvíľou. Poviem príklad: Vo Veľkej Británii môže Telekomunikačný úrad udeliť pokutu rovnakú ako u nás Protimonopolný úrad, čiže 10 percent z obratu za minulé účtovné obdobie. Čiže pokuta je naozaj len taká náplasť. Ešte poviem, že Slovenské telekomunikácie 50 miliónov zarobia za trištvrte dňa. Toľko som chcel povedať na záver ako navrhovateľ novely, a tým končím. Ďakujem, pán predsedajúci. B. Bugár, podpredseda NR SR: Nech sa páči, pán poslanec Malchárek ako navrhovateľ ďalšej novely, nech sa páči. J. Malchárek, poslanec: Ďakujem pekne ešte raz za slovo. Ja som si myslel, že už nevystúpim k tejto veci, ale vzhľadom na to, že sa tu trošku pritvrdili niektoré názory na novelu, o ktorej som hovoril, že nakoniec vzišla z dielne ministerstva dopravy, pôšt a telekomunikácií a v zásade jednoznačne nadväzuje na koncepciu vlády Slovenskej republiky, vznikli tu trochu demagogické informácie, že keď uvoľníme poslednú míľu, čomu tu asi veľa ľudí nerozumie, tak sa to môže zmeniť na druhý deň. Jednoducho, keď toto nie je len o zmene zákona, to je o zmene koncepcie, o tom, že vláda sa bude musieť v súčinnosti s Deutsche Telekom  a, samozrejme, so Slovenskými telekomunikáciami sústrediť na spolufinancovanie nových technológií. Bez toho sú to len prázdne slová, prázdne papiere a prázdne sľuby. Takže, prosím, zvážte, teraz to poviem tak, ako som to nechcel povedať, ale jednoducho zvážte, aby sa novela, ktorá je predložená poslancami aj za stranu Smer, jednoducho neposunula do druhého čítania a aby sa schválila, respektíve prerokúvala v druhom čítaní tá novela, ktorá zapadá do celkovej koncepcie nielen slov, ale predovšetkým činov, ktoré súvisia s peniazmi a ktoré súvisia s novými technológiami, ktoré nakoniec spôsobia fakt, ktorý chceme všetci spoločne. To znamená zlacnenie internetu, zlacnenie všetkých telekomunikačných služieb, jednoducho liberalizáciu, skutočnú liberalizáciu, o ktorej tu všetci hovoríme. My nechceme o nej len hovoriť, my chceme, aby sa naozaj aj zrealizovala, a to, aby sa zrealizovala, musíme ísť ruka v ruke v tomto prípade s vládou Slovenskej republiky, a preto vás prosím, aby ste podporili do druhého čítania novelu, ktorú predkladám spolu s pani poslankyňou, docentkou Brestenskou. Ďakujem pekne za pozornosť.